钦定古今图书集成/明伦汇编/氏族典/第550卷 > 《廖用贤尚友录》 > 法正
## 钦定古今图书集成/明伦汇编/氏族典/第550卷 > 《廖用贤尚友录》 > 法正

按《蜀志法正传》：“正字孝直，右扶风郿人也。祖父真，有
清节高名。建安初，天下饥荒，正入蜀依刘璋，久之，为
新都令。后召署军议校尉，既不任用，又为其州邑俱
侨客者所谤，志意不得。益州别驾张松与正相善，松
称说先主有雄略，密谋协规，愿共戴奉，因说璋宜迎
先主，使之讨鲁，复令正衔命。正既宣指，阴献策于先”
主。十九年，进围成都。璋既稽伏，以正为蜀郡太守、扬
武将军，外统都畿，内为谋主。先主立为汉中王，以正
为尚书令、护军将军。明年卒，时年四十五，谥曰“翼侯。”
赐子邈爵关内侯，官至奉车都尉、汉阳太守。